PROJEKTS

LATVIJAS REPUBLIKAS MINISTRU KABINETS

2014. gada \_\_\_.\_\_\_\_\_\_\_\_ Noteikumi Nr. \_\_\_\_\_\_

Rīgā (prot. Nr. \_\_\_ §\_\_\_\_)

**Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi**

Izdoti saskaņā ar Būvniecības likuma

5. panta pirmās daļas 2. punktu

**1. Vispārīgie jautājumi**

1. Noteikumi nosaka:

1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. būvniecības procesam nepieciešamos dokumentus un to saturu;

1.3. būvatļaujā, apliecinājuma kartē un paskaidrojuma rakstā iekļaujamos nosacījumus;

1.4. gadījumus, kad nepieciešama sabiedrības informēšana par būvniecības ieceri, un šādas informēšanas kārtību;

1.5. atkāpju saskaņošanas kārtību;

1.6. būvprojekta ekspertīzes apjomu;

1.7. par būvniecības procesa kontroli un tiesiskumu atbildīgo institūciju;

1.8. būves konservācijas kārtību;

1.9. būves novietojuma uzmērījumu veikšanas kārtību un kārtību, kādā būve pieņemama ekspluatācijā;

1.10. būvdarbu garantijas termiņus pēc būves pieņemšanas ekspluatācijā.

2. Noteikumi:

2.1. neattiecas uz ēkām, dzelzceļa būvēm, elektronisko sakaru būvēm, elektroenerģijas ražošanas, pārvades un sadales būvēm, hidrotehniskajām (izņemot ostu hidrotehniskajām inženierbūvēm) un meliorācijas būvēm, ar radiācijas drošību saistītajām būvēm, autoceļiem, ielām un būvēm Latvijas Republikas teritoriālajos ūdeņos un ekskluzīvajā ekonomiskajā zonā;

2.2. attiecas uz inženierbūvēm, kas nav norādītas šo noteikumu 2.1. apakšpunktā.

3. Par šajos noteikumos noteikto inženierbūvju būvniecības (turpmāk – būvniecība) procesa kontroli un tiesiskumu attiecīgajā administratīvajā teritorijā ir atbildīga būvvalde, bet Būvniecības likuma 6.1 panta pirmās daļas 1. punktā gadījumos par būvdarbu kontroli un tiesiskumu – Būvniecības valsts kontroles birojs (turpmāk – birojs).

4. Persona ir tiesīga šajos noteikumos noteiktos dokumentus iesniegt būvvaldē vai birojā elektroniskā dokumentu veidā, ja dokuments sagatavots atbilstoši elektronisko dokumentu noformēšanai normatīvajos aktos noteiktajām prasībām.

5. Būvniecības ieceres dokumentāciju par plānoto būvniecību iesniedz tajā būvvaldē, kura atbild par šo administratīvo teritoriju. Ja būvniecība plānota vairāku pašvaldību administratīvajās teritorijās, būvniecības ieceres dokumentāciju iesniedz:

5.1. visās būvvaldēs, kur plānota būvniecība, un būvniecības process no ieceres līdz pieņemšanai ekspluatācijā katrā noris atsevišķi;

5.2. tās pašvaldības būvvaldē, kurai deleģēta atsevišķu uzdevumu izpilde būvniecības procesa ietvaros.

6. Paskaidrojuma raksts (1. pielikums), paskaidrojuma raksts inženierbūves konservācijai (2. pielikums), apliecinājuma karte inženierbūvei (3. pielikums) vai būvniecības iesniegums (4. pielikums) (turpmāk kopā – būvniecības ieceres iesniegums) nav nepieciešams, ja pasūtītājs veic avāriju novēršanas vai to seku likvidēšanas darbus objektā, kuram ir noteikta ekspluatācijas vai drošības aizsargjosla, vai, par to iepriekš rakstiski paziņojot būvvaldei, pirmās grupas inženierbūves (izņemot inženiertīklu) atjaunošanu.

**2. Būvniecības ierosināšana un nepieciešamie dokumenti**

**2.1. Būvniecības ieceres dokumentācijas sagatavošana**

7. Būvniecības ierosinātājs vienojas ar būvprojekta izstrādātāju atbilstošā būvprojektēšanas jomā par attiecīgajai būvniecības iecerei nepieciešamās dokumentācijas izstrādi. Atbilstoši plānotajai būvniecības iecerei un paredzētajam būvniecības veidam aizpilda vienu no būvniecības ieceres iesniegumiem.

8. Būvprojekta izstrādātājs pie būvniecības ieceres dokumentāciju izstrādes var pieaicināt citus būvspeciālistus. Pieaicinātie būvspeciālisti paraksta to izstrādāto būvniecības ieceres dokumentāciju un, ja izstrādāta paskaidrojuma raksta dokumentācija, apliecinājumu par izstrādātā paskaidrojuma raksta atbilstību normatīvo aktu un saņemto tehnisko un īpašo noteikumu prasībām

9. Būvniecības ieceres dokumentāciju izstrādā atbilstoši būvniecību reglamentējošajiem normatīvajiem aktiem un attiecīgās pašvaldības teritorijas attīstības plānošanas dokumentiem, ievērojot Būvniecības likumā noteiktos būvniecības principus.

10. Izstrādājot būvniecības ieceres dokumentāciju, ja paredzētajai būvniecībai atbilstoši attiecīgajiem normatīvajiem aktiem ir nepieciešami tehniskie vai īpašie noteikumi, būvniecības ierosinātājs plānotajai būvniecības iecerei var pieprasīt un saņemt nepieciešamos tehniskos vai īpašos noteikumus no valsts un pašvaldību institūcijām, kā arī inženiertīklu īpašniekiem.

11. Būvniecības ieceres dokumentāciju (būvniecības ieceres iesniegumu, būvprojektu minimālā sastāvā) izstrādā trīs eksemplāros, bet Būvniecības likuma 6.1 panta pirmās daļas 1. punktā minētajos gadījumos – četros oriģinālos eksemplāros. Viens eksemplārs tiek glabāts būvvaldē, viens eksemplārs – birojā, pa vienam eksemplāram pie būvniecības ierosinātāja un būvprojekta izstrādātāja. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

12. Atkarībā no vispārīgajos būvnoteikumos noteiktās inženierbūvju grupas un būvniecības veida, ievērojot šo noteikumu 6. un 18. punktā noteikto, būvniecības ierosinātājs iesniedz būvvaldē šādu būvniecības ieceres dokumentāciju:

12.1. paskaidrojuma raksta I. daļu un šo noteikumu 13. un 15. punktā noteiktos dokumentus pirmās grupas inženierbūves būvniecībai, izņemot šo noteikumu 12.2. apakšpunktā noteiktajos gadījumos;

12.2. apliecinājuma kartes inženierbūvei I. daļu un šo noteikumu 13. un 16. punktā noteiktos dokumentus:

12.2.1. inženiertīkla (izņemot elektroenerģijas vai elektronisko sakaru tīkla) pievada jaunai būvniecībai, atjaunošanai, ierīkošanai, nojaukšanai vai pārbūvei esošai būvei,

12.2.2. ēkas iekšējā inženiertīkla (izņemot elektroenerģijas vai elektronisko sakaru tīkla) atjaunošanai, ierīkošanai, nojaukšanai vai pārbūvei, gadījumā, ja iekšējā inženiertīkla atjaunošanai, ierīkošanai, nojaukšanai vai pārbūvei ir paredzēts Eiropas Savienības, valsts vai pašvaldības līdzfinansējums,

12.2.3. vai jauna iekšējā inženiertīkla (izņemot elektroenerģijas vai elektronisko sakaru tīkla) ierīkošanai vai esošā nojaukšanai daudzdzīvokļu dzīvojamā mājā;

12.3. būvniecības iesniegumu un būvprojektu minimālā sastāvā otrās vai trešās grupas inženierbūves būvniecībai.

13. Iekšējā inženiertīkla (izņemot elektroenerģijas vai elektronisko sakaru tīkla) atjaunošanai vai pārbūvei daudzdzīvokļu dzīvojamā mājā apliecinājuma karte inženierbūvei nav nepieciešama, izņemot gadījumu, kad atjaunošana vai pārbūve var ietekmēt pakalpojuma pieejamību.

**2.2.** **Būvniecības ieceres dokumentācija**

14. Persona, ierosinot jebkura veida būvniecību, būvniecības ieceres iesniegumam pievieno:

14.1. īpašuma, valdījuma vai lietojuma tiesību apliecinošus dokumentus;

14.2. būvniecības ierosinātāja pilnvaru, ja iesniegumu iesniedz pilnvarotā persona;

14.3. saskaņojumus atkarībā no būvniecības ieceres:

14.3.1. paskaidrojuma raksts ir saskaņojams ar zemes gabala īpašnieku, ja būvniecības ierosinātājs nav zemes gabala īpašnieks, ostas pārvaldi un no kuģošanas drošības viedokļa – ar attiecīgās ostas kapteini un valsts akciju sabiedrību „Latvijas Jūras administrācija”, ja būvniecība paredzēta ostas teritorijā, un trešajām personām, kuru īpašuma vai lietošanas tiesības tiek skartas;

14.3.2. apliecinājuma karte inženierbūvei ir saskaņojama ar:

14.3.2.1. nekustamā īpašuma īpašnieku, ja būvniecības ierosinātājs nav nekustamā īpašuma īpašnieks;

14.3.2.2. ēkas apsaimniekotāju, ja attiecīgais inženiertīkls tiek ierīkots ēkā;

14.3.2.3. pakalpojuma sniedzēju, kurš izmanto attiecīgo ēkas iekšējo inženiertīklu pakalpojuma sniegšanai;

14.3.2.4. attiecīgo inženiertīklu īpašnieku un citiem skarto inženiertīklu īpašniekiem;

14.3.2.5. ostas pārvaldi, ja būvniecība paredzēta ostas teritorijā;

14.3.2.6. trešajām personām, kuru īpašuma vai lietošanas tiesības tiek skartas;

14.3.3. papildus Būvniecības likuma 15. panta pirmās daļas 2. punktā noteiktajam, būvprojekts minimālā sastāvā ir saskaņojams ar ostas pārvaldi un no kuģošanas drošības viedokļa – ar attiecīgās ostas kapteini un valsts akciju sabiedrību „Latvijas Jūras administrācija”, ja būvniecība paredzēta ostas teritorijā, un trešajām personām, kuru īpašuma vai lietošanas tiesības tiek skartas;

14.4. citus dokumentus, atļaujas vai saskaņojumus, ja to nosaka normatīvie akti.

15. Personas saskaņojumu noformē uz projektējamās teritorijas vispārīgā plāna ar inženierbūvju piesaisti zemes gabalam (turpmāk – būvprojekta ģenerālplāns), apliecinājuma kartes inženierbūvei novietojuma plāna, paskaidrojuma raksta novietnes plāna vai kā atsevišķu vienošanos tā, lai no tās izrietētu nepārprotama personas piekrišana būvniecības iecerei.

16. Ierosinot pirmās grupas inženierbūves jaunu būvniecību, ierīkošanu, nojaukšanu, novietošanu, pārbūvi vai restaurāciju, būvniecības ierosinātājs paskaidrojuma raksta I. daļai pievieno:

16.1. tehniskos vai īpašos noteikumus, ja to nosaka normatīvie akti;

16.2. paredzētās būvdarbu veikšanas vietas fotofiksācijas;

16.3. grafiskie dokumenti ar inženierbūves vizuālo risinājumu, izņemot inženierbūves nojaukšanas gadījumā;

16.4. zemes gabala derīgu topogrāfisko plānu vai instrumentāli uzmērītu zemes robežu plānu;

16.5. novietnes plānu atbilstošā vizuāli uztveramā mērogā (M 1:250; M 1:500; M 1:1000), kurā norādīts paredzētās inženierbūves novietojums zemes gabalā un tās ārējie izmēri, uz derīga topogrāfiskā plāna pilsētās un ciemos, bet ārpus pilsētām un ciemiem uz instrumentāli uzmērīta zemes robežu plāna, izņemot inženierbūves nojaukšanas gadījumā;

16.6. ražotāja izstrādātā tehniskā dokumentācija gatavas inženierbūves novietošanas gadījumā.

17. Ierosinot šo noteikumu 12.2. apakšpunktā norādīto inženiertīklu jaunu būvniecību, atjaunošanu, ierīkošanu, nojaukšanu vai pārbūvi, būvniecības ierosinātājs apliecinājuma kartes inženierbūvei I. daļai pievieno:

17.1. zemes gabala derīgu topogrāfisko plānu, ja inženierbūve tiek ierīkota zemes gabalā;

17.2. ēkas stāva vai telpu grupas plānu, ja inženiertīkls tiek ierīkots ēkā;

17.3. tehniskos vai īpašos noteikumus, ja to nosaka normatīvie akti;

17.4. dokumentus saskaņā ar tehniskajiem vai īpašajiem noteikumiem;

17.5. skaidrojošu aprakstu, kam nepieciešamības gadījumā pievienojami aprēķini;

17.6. būvprojekta izstrādātāja parakstītu inženiertīkla pievada novietojuma plānu uz derīga topogrāfiskā plāna atbilstošā vizuāli uztveramā mērogā (M 1:250; M 1:500; M 1:1000) vai, ja inženiertīkli tiek ierīkoti ēkā, tad būvprojekta izstrādātāja parakstītu iekšējo inženiertīklu novietojuma plānu uz ēkas stāva plāna vai telpu grupas plāna.

18. Ierosinot otrās vai trešās grupas inženierbūves būvniecību, būvniecības ierosinātājs būvniecības iesniegumam pievieno būvprojektu minimālā sastāvā, kurš sastāv no:

18.1. skaidrojošu apraksta, kurā norādīta informācija par būvniecības ieceres veikšanas vietas (zemes vienība vai būve) kadastra apzīmējumu un īpašnieku, paredzēto būvniecības veidu, paredzēto būvdarbu apjomu un veikšanas metodi, paredzamo būvniecībā radušos atkritumu apsaimniekošanu, to apjomu un pārstrādes vai apglabāšanas vietu, paredzamajiem vides pieejamības risinājumiem, ja attiecīgā veida inženierbūvēm atbilstoši normatīvajiem aktiem ir nodrošināma vides pieejamība, un paredzamajiem aizsargājamo kultūras pieminekļu un to kultūrvēsturiskās vides pārveidojumiem, ja būvniecības ieceri paredzēts realizēt kultūras pieminekļa aizsargjoslā;

18.2.  būvprojekta ģenerālplānu atbilstošā vizuāli uztveramā mērogā (M 1:250; M 1:500; M 1:1000) uz derīga topogrāfiskā plāna;

18.3. raksturīgiem griezumiem ar augstuma atzīmēm, izņemto inženierbūves atjaunošanas vai nojaukšanas gadījumā;

18.4. grafiskajiem dokumentiem ar inženierbūves vizuālo risinājumu un augstuma atzīmēm, ja inženierbūvei ir paredzēta virszemes daļa, izņemot nojaukšanas un apgaismes būves, tramvaju ceļu, lidlauku skrejceļu, inženiertīklu (turpmāk – līnijveida inženierbūve) būvniecības gadījumā;

18.5. labiekārtošanas risinājuma plāna, ja ir paredzēts labiekārtojums;

18.6. transporta un gājēju kustības organizācijas shēmas, ja būvniecības ieceri vai tās daļu ir paredzēts realizēt ceļu vai ielu zemes nodalījuma joslā;

18.7. ražotāja gatavā izstrādājuma tehniskās dokumentācijas, ja ir paredzēta inženierbūves novietošana;

18.8. rasējumiem, norādot inženierbūves kārtu robežas un secību, un papildus skaidrojoša apraksta, ja būvniecība vai nodošana ekspluatācijā ir paredzēta pa būves kārtām.

18.9. informācijas par konkrētas Eiropas Savienības dalībvalsts normatīvo regulējuma piemērošanu, ja paredzēta būvprojekta izstrāde, piemērojot Eiropas Savienības dalībvalstu nacionālo standartu un būvnormatīvu tehniskās prasības.

19. Ja pašvaldība ir pieņēmusi lēmumu par ekspluatācijā pieņemtas inženierbūves konservāciju, būvniecības ierosinātājs iesniedz būvvaldē:

19.1. aizpildītu paskaidrojuma raksta inženierbūves konservācijai I. daļu;

19.2. inženierbūves konservācijas darbu veikšanas projektu, kurš sastāv no:

19.2.1. skaidrojoša apraksta par konservācijas veikšanu;

19.2.2 nepieciešamo konservācijas darbu saraksta;

19.2.3 risinājumiem būvkonstrukciju noturības zudumu un inženierbūves elementu turpmākās bojāšanās novēršanai;

19.2.4 risinājumiem bīstamības cilvēku dzīvībai un veselībai vai videi novēršanai;

19.3. kultūrvēsturiskās inventarizācijas aktu, ja inženierbūves ir kultūras piemineklis;

19.4. darbu organizēšanas projektu, ja pašvaldība lēmumā par inženierbūves konservācija to ir norādījusi;

19.5. citus dokumentus, kas raksturo inženierbūvi un nepieciešami lēmuma pieņemšanai.

**3. Būvniecības ieceres izskatīšana**

20. Paskaidrojuma raksta inženierbūves konservācijai I. daļu un 18. punktā minētos dokumentus iesniedz būvvaldē pašvaldības lēmumā par inženierbūves konservāciju norādītajā termiņā.

21. Saņemot būvniecības ieceres iesniegumu, būvvalde Būvniecības likuma 12. panta ceturtajā daļā noteiktajos termiņos izskata būvniecības ieceres atbilstību normatīvajiem aktiem un pieņem lēmumu atbilstoši Būvniecības likuma 14. panta trešajai daļai.

22. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 1. punktu, izdod būvatļauju (5. pielikums).

23. Būvvalde, pieņemot lēmumu par būvniecības ieceres akceptu, saskaņā ar Būvniecības likuma 14. panta trešās daļas 2.un 3. punktu, par to veic atzīmi paskaidrojuma rakstā, paskaidrojuma rakstā inženierbūves konservācijai vai apliecinājuma kartē inženierbūvei.

24. Pēc būvvaldes atzīmes veikšanas paskaidrojuma rakstā, paskaidrojuma rakstā inženierbūves konservācijai vai apliecinājuma kartē inženierbūvei būvniecības ierosinātājam jāsniedz informācija par būvdarbu veicēju. Informāciju par būvdarbu veicēju var sniegt vienlaicīgi ar būvniecības ieceres iesniegšanu būvvaldē lēmuma pieņemšanai.

25. Paskaidrojuma raksta un apliecinājuma kartes inženierbūvei akcepta spēkā esamības termiņš ir noteikts vispārīgajos būvnoteikumos un tas skaitāms no lēmuma par būvniecības ieceres akceptu pieņemšanas brīža, bet paskaidrojuma raksta inženierbūves konservācijai gadījumā – inženierbūves konservācijas realizācijas termiņu nosaka ievērojot pašvaldības lēmumā par inženierbūves konservāciju norādīto.

**4. Paskaidrojuma rakstā, paskaidrojuma rakstā inženierbūves konservācijai apliecinājuma kartē inženierbūvei un būvatļaujā iekļaujamie nosacījumi**

26. Paskaidrojuma rakstā, paskaidrojuma rakstā inženierbūves konservācijai vai apliecinājuma kartē inženierbūvei iekļauj būvdarbu uzsākšanas nosacījumu, ietverot prasību par informācijas sniegšanu par būvdarbu veicēju.

27. Būvatļaujā iekļauj:

27.1. projektēšanas nosacījumus, ietverot:

27.1.1. būvvaldē iesniedzamās būvprojekta daļas un citas prasības būvprojekta detalizācijai atbilstoši pašvaldības apbūves noteikumiem;

27.1.2. prasības par tehnisko vai īpašo noteikumu saņemšanu no valsts un pašvaldību institūcijām;

27.1.3. prasības par tehnisko noteikumu saņemšanu inženiertīklu pieslēgumiem (atslēgumiem) un to šķērsojumiem;

27.1.4. prasības par vides pieejamību, ja inženierbūvei tās nodrošināmas atbilstoši normatīvajiem aktiem;

27.1.5. prasības par kultūras pieminekļu aizsardzību;

27.1.6. prasības par būvprojekta risinājumu saskaņošanu ar zemes gabala īpašnieku vai tiesisko valdītāju, ja šādas tiesības pielīgtas;

27.1.7. normatīvajos aktos noteiktajos gadījumos prasības par citiem dokumentiem, atļaujām vai saskaņojumiem;

27.1.8. citas prasības atbilstoši teritorijas plānojumam, lokālplānojumam vai detālplānojumam (ja tāds ir izstrādāts);

27.2. būvdarbu uzsākšanas nosacījumus, ietverot prasības par:

27.2.1. iesniedzamajiem dokumentiem atbildīgajiem būvspeciālistiem (saistību raksti, autoruzraudzības līgums);

27.2.2. reģistrēšanai iesniedzamajiem dokumentiem inženierbūves būvdarbu procesu fiksēšanai (būvdarbu žurnāls, autoruzraudzības žurnāls, būvuzraudzības plāns);

27.2.3. iesniedzamajiem dokumentiem par civiltiesiskās atbildības apdrošināšanu (būvdarbu veicēja un atbildīgo būvspeciālistu apdrošināšanas polises);

27.2.4. par citiem iesniedzamajiem dokumentiem normatīvajos aktos noteiktajos gadījumos.

27.3. termiņus būvatļaujas nosacījumu izpildei.

28. Būvatļaujā iekļautie nosacījumi būvdarbu uzsākšanai izpildāmi divu gadu laikā no atzīmes veikšanas būvatļaujā par projektēšanas nosacījumu izpildi.

**5. Sabiedrības informēšana**

29. Par saņemto būvatļauju, pasūtītājs informē sabiedrību Būvniecības likuma 14. panta septītajā daļas noteiktajā termiņā, izvietojot būvtāfeli (ne mazāku kā A1 formātā un no izturīga materiāla pret apkārtējo vidi) zemes gabalā, kurā atļauta būvniecība, šādos gadījumos:

29.1. otrās grupas inženierbūves jauna būvniecība, ierīkošana, nojaukšana, novietošana vai pārbūve, izņemot līnijveida inženierbūves gadījumā;

29.2. trešās grupas inženierbūves būvniecība, izņemot līnijveida inženierbūves gadījumā.

30. Būvtāfeli izvieto uz laiku, kas nav īsāks par būvatļaujas apstrīdēšanas laiku.

31. Būvtāfeli pilsētās un ciemos novieto vērstu pret publisku vietu, bet ārpus pilsētām un ciemiem – vērstu pret autoceļu, un tajā norāda šādas ziņas:

31.1. būvniecības iecere (būvniecības veids un adrese);

31.2. pasūtītājs (fiziskās personas vārds, uzvārds vai juridiskās personas nosaukums, adrese, reģistrācijas numurs);

31.3. būvprojekta izstrādātājs (fiziskās personas vārds, uzvārds, sertifikāta Nr. vai juridiskās personas nosaukums, adrese, reģistrācijas numurs);

31.4. būvniecības ieceres plāns ar inženierbūves novietni;

31.5. informāciju par būvatļaujas spēkā stāšanās laiku, lēmuma pieņemšanas datumu un numuru.

**6. Projektēšana**

**6.1. Būvprojekta izstrādāšana un tā sastāvs**

32. Saņemot būvatļauju, pasūtītājs organizē būvatļaujas projektēšanas nosacījumu izpildi. Nepieciešamos tehniskos vai īpašos noteikumos pieprasa attiecīgajām institūcijām, ja tie nav saņemti, izstrādājot būvprojektu minimālā sastāvā.

33. Būvprojektu izstrādā latviešu valodā. Pēc pasūtītāja vēlēšanās būvprojekta tekstuālo daļu var tulkot svešvalodā. Svešvalodā izstrādātā būvprojekta tekstuālā daļa tulkojama latviešu valodā.

34. Būvprojekta izstrādātājs izstrādā būvprojektu tādā apjomā kāds ir noteikts šajos noteikumos un nepieciešams būvniecības ieceres realizācijai, kā arī norādīts būvatļaujā.

35. Saskaņojot ar būvvaldi, būvprojektu var izstrādāt piemērojot Eiropas Savienības dalībvalstu nacionālo standartu un būvnormatīvu tehniskās prasības. Nav pieļaujama vienlaikus vairāku Eiropas Savienības dalībvalstu nacionālo standartu vai būvnormatīvu piemērošana viena konstruktīvā elementa vai vienas inženiertehniskās sistēmas projektēšanā viena objekta būvprojektā.

36. Būvprojektu, kuru izstrādi un īstenošanu Latvijas Republikas teritorijā vismaz 40% apmērā finansē starptautiskās finanšu institūcijas, Eiropas savienība vai tās dalībvalstis (ja attiecīgās investīcijas nav jāatmaksā), var izstrādāt, piemērojot investētāja būvnormatīvus, ja tie nav pretrunā ar Eiropas standartizācijas organizācijas standartiem. Uz minēto būvprojektu un to īstenošanu attiecas pārējās [Būvniecības likumā](http://likumi.lv/doc.php?id=36531) un šajos noteikumos noteiktās prasības. Piemērojot investētāja būvnormatīvus, tie nedrīkst pazemināt nacionālajos normatīvajos aktos inženierbūvei noteiktās būtiskās prasības.

37. Būvprojekta vadītājs uz būvprojekta titullapas un būvprojekta ģenerālplāna, kurā ir arī būvobjektu raksturojošie galvenie rādītāji, paraksta apliecinājumu par to, ka būvprojektā ir iekļautas un izstrādātas visas nepieciešamās daļas atbilstoši būvatļaujā ietvertajiem nosacījumiem (6. pielikums).

38. Būvprojekta daļas vadītājs uz attiecīgās būvprojekta daļas galvenās rasējuma lapas (vispārīgo rādītāju lapas) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu, kā arī tehnisko vai īpašo noteikumu prasībām (6. pielikums). Ja būvprojektu izstrādā, piemērojot Eiropas Savienības dalībvalstu nacionālo standartu un būvnormatīvu tehniskās prasības, būvprojekta daļas vadītājs uz attiecīgās būvprojekta daļas galvenās rasējuma lapas (vispārīgie rādītāji) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu un Eiropas Savienības dalībvalstu nacionālo standartu un būvnormatīvu tehniskajām, kā arī tehnisko vai īpašo noteikumu prasībām (6. pielikums). Būvprojekta visu daļu vispārīgo rādītāju lapas paraksta būvprojekta vadītājs.

39. Atsevišķas būvprojekta daļas, rasējumu vai teksta tehniskais izstrādātājs paraksta katru izstrādāto rasējuma lapu vai teksta sadaļu. Ja izstrādātājam nav attiecīgā sertifikāta, rasējuma lapas paraksta arī daļas vai būvprojekta vadītājs, kas tās pārbaudījis.

40. Otrās grupas inženierbūves būvprojektam, izņemot inženierbūves nojaukšanas būvprojektam, ir šādas sastāvdaļas:

40.1. vispārīgā daļa:

40.1.1. būvprojektēšanas uzsākšanai nepieciešamie dokumenti;

40.1.2. zemes gabala inženierizpētes dokumenti vispārīgajos būvnoteikumos noteiktajos gadījumos;

40.1.3. skaidrojošs apraksts, kurā norādīta vispārīga informācija par inženierbūves tehniskajiem rādītājiem un lietošanas veidu atbilstoši būvju klasifikācijai (norādot klasifikācijas četrciparu kodu), kā arī norādīta vispārīga informācija par vides pieejamību publiskām inženierbūvēm;

40.1.4. tehniskie vai īpašie noteikumi;

40.1.5. atļaujas un saskaņojumi;

40.1.6. vispārīgo rādītāju lapa;

40.1.7. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

40.1.8. savietotais projektējamo inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

40.2. arhitektūras daļa inženierbūvei, izņemot līnijveida inženierbūves gadījumā:

40.2.1. teritorijas vertikālais plānojums;

40.2.2. labiekārtojuma un apstādījumu plāns;

40.2.3. arhitektūras sadaļa:

40.2.3.1. grafiskie dokumenti ar inženierbūves vizuālo risinājumu un augstuma atzīmēm, ja inženierbūvei ir paredzēta virszemes daļa;

40.2.3.2. raksturīgie griezumi ar augstuma atzīmēm;

40.2.3.3. būvizstrādājumu specifikācijas;

40.3. inženierrisinājumu daļa:

40.3.1. būvkonstrukcijas;

40.3.2. inženierbūvei nepieciešamie inženiertīkli (piemēram: pašteces kanalizācija; elektroapgāde; elektronisko sakaru tīklu);

40.3.3. tehniskās shēmas un aprēķini;

40.3.4. būvizstrādājumu specifikācijas;

40.3.5. būvizstrādājumu uzstādīšanas un nostiprināšanas zīmējumi un apraksti;

40.3.6. citi inženierrisinājumi;

40.3.7. vides aizsardzības pasākumi;

40.4. darbu organizēšanas projekts.

41. Trešās grupas inženierbūves būvprojektam, izņemot inženierbūves nojaukšanas būvprojektam, ir šādas sastāvdaļas:

41.1. vispārīgā daļa:

41.1.1. būvprojektēšanas uzsākšanai nepieciešamie dokumenti;

41.1.2. zemes gabala inženierizpētes dokumenti vispārīgajos būvnoteikumos noteiktajos gadījumos;

41.1.3. skaidrojošs apraksts, kurā norādīta vispārīga informācija par inženierbūves tehniskajiem rādītājiem un lietošanas veidu atbilstoši būvju klasifikācijai (norādot klasifikācijas četrciparu kodu), kā arī norādīta vispārīga informācija par vides pieejamību publiskām inženierbūvēm;

41.1.4. tehniskie vai īpašie noteikumi;

41.1.5. atļaujas un saskaņojumi;

41.1.6. vispārīgo rādītāju lapa;

41.1.7. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

41.1.8. savietotais projektējamo inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

41.2. arhitektūras daļa inženierbūvei, izņemot līnijveida inženierbūves gadījumā:

41.2.1. teritorijas vertikālais plānojums;

41.2.2. labiekārtojuma un apstādījumu plāns;

41.2.3. arhitektūras sadaļa:

41.2.3.1. grafiskie dokumenti ar inženierbūves vizuālo risinājumu un augstuma atzīmēm, ja inženierbūvei ir paredzēta virszemes daļa;

41.2.3.2. raksturīgie griezumi ar augstuma atzīmēm;

41.2.3.3. būvizstrādājumu specifikācijas;

41.3. inženierrisinājumu daļa:

41.3.1. būvkonstrukcijas;

41.3.2. inženierbūvei nepieciešamie inženiertīkli (piemēram: pašteces kanalizācija; elektroapgāde; elektronisko sakaru tīkli);

41.3.3. tehniskās shēmas un aprēķini;

41.3.4. būvizstrādājumu specifikācijas;

41.3.5. būvizstrādājumu uzstādīšanas un nostiprināšanas zīmējumi un apraksti;

41.3.6. citi inženierrisinājumi;

41.3.7. vides aizsardzības pasākumi;

41.4. darbu organizēšanas projekts;

41.5. ugunsdrošības pasākumu pārskats:

41.5.1. apraksts, kas ietver inženierbūves ugunsdrošības raksturlielumus;

41.5.2. ģenerālplāna ugunsdrošības risinājumi (inženierbūvju izvietošana, ārējo inženiertīklu izbūve, ugunsdzēsības un glābšanas darbu nodrošināšana);

41.5.3. ugunsdrošības prasības būvkonstrukcijām un risinājumiem (piemēram, ugunsbīstamības risku izvērtēšana un ugunsbīstamo zonu apraksts, inženierbūvju ugunsnoturības pakāpes, prasības nesošām un norobežojošām būvkonstrukcijām, to ugunsizturības robežas un ugunsreakcijas klases, prasības būvkonstrukciju apdarei, ugunsslodze, dūmu aizsardzības risinājumi, prasības pret uguns un dūmu izplatīšanos ugunsgrēka gadījumā, speciālie ugunsdrošības pasākumi, ņemot vērā inženierbūvju īpatnības);

41.5.4. evakuācijas nodrošināšana inženierbūvēm, izņemot līnijveida inženierbūves gadījumā;

41.5.5. sprādziena aizsardzības risinājumi, ja inženierbūve paredzēta sprādzienbīstamas vielas transportēšanai, ražošanai, apstrādei vai ieguvei;

41.5.6. ugunsaizsardzības sistēmas (ugunsgrēka atklāšanas un trauksmes signalizācijas sistēma, stacionāra ugunsdzēsības sistēma, ugunsgrēka izziņošanas sistēma, dūmu un karstuma kontroles sistēmas);

41.5.7. inženiertehnisko sistēmu ugunsdrošības risinājumi;

41.5.8. nepārtrauktas elektroapgādes nodrošināšana ugunsaizsardzības sistēmām;

41.5.9. īpašie ugunsdrošības pasākumi ekspluatācijas laikā;

41.6. būvprojekta ekspertīze.

42. Trešās grupas rūpnieciskās ražošanas inženierbūvei papildus būvprojektā ietver tehnoloģisko daļu:

42.1. ražošanas procesu tehnoloģiskās shēmas;

42.2. iekārtu izvietojumu, shēmas un aprakstus;

42.3. ražošanas procesa tehniskos noteikumus vai aprakstus.

43. Publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļiem finansētai otrās vai trešās grupas inženierbūvei papildus būvprojektā ietver ekonomisko daļu:

43.1. iekārtu, konstrukciju un materiālu kopsavilkumu;

43.2. būvdarbu apjomus;

43.3. izmaksu aprēķinu (tāmi).

44. Otrās vai trešās grupas inženierbūves nojaukšanas būvprojektam ir šādas sastāvdaļas:

44.1. vispārīgā daļa:

44.1.1. būvprojektēšanas uzsākšanai nepieciešamie dokumenti;

44.1.2. zemes gabala inženierizpētes dokumenti vispārīgajos būvnoteikumos noteiktajos gadījumos;

44.1.3. skaidrojošs apraksts, kurā norādīta vispārīga informācija par inženierbūves tehniskajiem rādītājiem un lietošanas veidu atbilstoši būvju klasifikācijai;

44.1.4. tehniskie vai īpašie noteikumi;

44.1.5. atļaujas un saskaņojumi;

44.1.6. vispārīgo rādītāju lapa;

44.1.7. teritorijas sadaļa:

44.1.8.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

44.1.8.2. savietotais demontējamo inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

44.1.8.3. teritorijas vertikālais plānojums;

44.1.8.4. labiekārtojuma un apstādījumu plāns, ja paredzēts labiekārtot teritoriju;

44.2. darbu organizēšanas projekts.

**6.2. Darbu organizēšanas projekta saturs**

45. Darbu organizēšanas projektu izstrādā visam būvdarbu apjomam (būvprojektam) un tam ir šādas sastāvdaļas:

45.1. skaidrojošs apraksts;

45.2. būvdarbu ģenerālplāns;

45.3. situācijas plāns, ja būvniecības process paredzēts arī ārpus būvlaukuma;

45.4. transporta un gājēju kustības organizācijas shēma, ja būvniecības ieceri vai tās daļu ir paredzēts realizēt ceļu vai ielu zemes nodalījuma joslā;

45.5. darba aizsardzības plāns;

45.6. būvdarbu kalendārais plāns, ja to pieprasa pasūtītājs.

46. Skaidrojošā aprakstā raksturojami vispārējie un speciālie būvniecības apstākļi, iespējamie sarežģījumi un īpatnības, norādāms pamatojums būvdarbu kopējam ilgums, kā arī norādāmi svarīgākie vides aizsardzības pasākumi un ieteikumi kvalitātes kontroles nodrošināšanai un organizēšanai būvlaukumā.

47. Būvdarbu ģenerālplānu izstrādā atsevišķiem būvniecības posmiem un tajā atzīmē jaunceļamās, esošās un nojaucamās inženierbūves, pagaidu būves, pastāvīgos un pagaidu ceļus, būvmašīnu, arī montāžas celtņu izvietojumu un pārvietošanās ceļus, reperus un piesaistu asu nostiprināšanas vietas, inženiertīklus (elektroenerģijas, ūdens, siltuma un citu resursu inženiertīklus), norādot tām pastāvīgās un pagaidu pieslēgšanās vietas, kā arī materiālu un konstrukciju nokraušanas laukumus.

48. Izstrādājot darba organizācijas projektus ekspluatācijā esošas inženierbūves pārbūvei vai atjaunošanai, kas jāveic, nepārtraucot tās pamatfunkciju izpildi, darbu organizēšanas projektā papildus:

48.1. norāda kādi darbi un kādā secībā veicami, nepārtraucot inženierbūves pamatfunkciju, un kādi darbi, kādā secībā un kādos termiņos veicami paredzēto pamatfunkciju izpildes pārtraukumos;

48.2. būvdarbu ģenerālplānos norāda būves, kuru funkcionēšana tiek pārtraukta uz laiku vai pilnīgi;

48.3. skaidrojošajā aprakstā norāda pasākumus, kas potenciāli nodrošinās netraucētu inženierbūves pamatfunkciju izpildi un būvdarbu veikšanu.

49. Ja būvniecības process paredzēts arī ārpus būvlaukuma, sastāda situācijas plānu, kurā norāda visus materiāltehniskās apgādes un palīgražošanas objektus, atbērtnes un būvmateriālu piegādes ceļus, uzrādot nomas līgumus ar zemes gabalu īpašniekiem un termiņu, kad atbērtne tiks likvidēta un saskaņojumu ar pašvaldību par būvmateriālu piegādes ceļiem.

**6.3. Būvprojekta atkāpju no tehniskajām prasībām saskaņošana**

50. Ja kādas tehnisko vai īpašo noteikumu prasības nevar izpildīt, būvprojekta tehniskie risinājumi saskaņojami ar institūcijām, kuras noteikušas attiecīgās prasības. Atkāpes no tehniskajiem vai īpašajiem noteikumiem saskaņojamas laikus projektēšanas gaitā. Atzīmi par saskaņojumu izdara uz būvprojekta ģenerālplāna vai atbilstoši izmaina tehniskos vai īpašos noteikumus. Par inženiertīklu pieslēgšanās vai to šķērsošanas tehnisko noteikumu prasību atkāpju saskaņošanu attiecīgās institūcijas var prasīt samaksu atbilstoši iestādes apstiprinātajam cenrādim.

51. Ja būvniecību regulējošo normatīvo aktus tehniskās prasības nevar izpildīt, Būvniecības likuma 9. panta trešās daļas noteiktajos gadījumos tās pieļaujams saskaņot ar attiecīgajām valsts un pašvaldību institūcijām. Saskaņošanas veicama būvatļaujas projektēšanas nosacījumu laikā. Atzīmi par saskaņojumu izdara uz būvprojekta ģenerālplāna.

**6.4. Būvprojekta ekspertīze**

52. Trešās grupas inženierbūves būvprojekta, izņemot nojaukšanas būvprojekta, ekspertīzi veic:

52.1. arhitektūras daļai;

52.2. inženierrisinājumu daļai;

52.3. darbu organizēšanas projektam;

52.4. ekonomiskajai daļai būvprojektiem, kuru izstrādi un īstenošanu finansē publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļu finansējums – izvērtējot materiālu izvēles ekonomisko pamatojumu saskaņā ar projektēšanas uzdevumu, kā arī izmaksās iekļauto darba pozīciju pietiekamību;

52.5. ugunsdrošības pasākumu daļai, kā arī citu būvprojekta sadaļu ugunsdrošības risinājumiem.

53. Ja risināmi strīdus jautājumi starp būvniecības dalībniekiem par būvprojekta atbilstību normatīvajiem aktiem un tehniskajos vai īpašajos noteikumos noteiktajām prasībām, būvprojekta ekspertīze veicama par tām būvprojekta daļām vai sadaļām, par kurām būvniecības dalībniekiem pastāv strīds.

54. Būvprojekta ekspertīzes atzinumu pasūtītājs pievieno būvprojekta dokumentācijai.

**6.5. Būvprojekta saskaņošana un izskatīšana**

55. Izstrādāto būvprojektu saskaņo pasūtītājs un citas personas atbilstoši būvatļaujā ietvertajiem projektēšanas nosacījumiem.

56. Izstrādātā būvprojekta oriģinālu trijos eksemplāros (ar atbildīgā būvprojekta izstrādātāja un pasūtītāja oriģināliem parakstiem un saskaņojumiem uz būvobjekta ģenerālplāna rasējuma lapas), bet Būvniecības likuma 6.1 panta pirmās daļas 1. punktā minētajos gadījumos – četros eksemplāros, un, ja nepieciešams ar būvprojekta ekspertīzes atzinumu, iesniedz būvvaldē būvatļaujas projektēšanas nosacījumu izpildes termiņa laikā. Viens eksemplārs tiek glabāts būvvaldē, pa vienam eksemplāram pie pasūtītāja un būvprojekta izstrādātāja vai atbildīgā būvspeciālista attiecīgajā projektēšanas jomā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

57. Būvvalde izvērtē izstrādātā būvprojektu atbilstību būvatļaujā ietvertajiem projektēšanas nosacījumiem un normatīvajiem aktiem.

58. Ja izpildīti visi projektēšanas nosacījumi, būvvalde Būvniecības likuma 12. panta piektajā daļā noteiktajā termiņā izdari atzīmi būvatļaujā par projektēšanas nosacījumu izpildi. Pēc atzīmes veikšanas būvatļaujā būvprojekta viens eksemplārs glabājas būvvaldē.

59. Ja būvvalde konstatē, ka nav izpildīti visi projektēšanas nosacījumi vai nav saņemti visi nepieciešamie saskaņojumi vai atļaujas, tā uzdod pasūtītājam pārstrādāt būvprojektu vai saņemt iztrūkstošos saskaņojumus vai atļaujas. Izskatītā būvprojekta viens eksemplārs glabājas būvvaldē.

60. Pēc būvvaldes konstatēto trūkumu novēršanas pasūtītājs atkārtoti iesniedz būvprojektu izvērtēšanai būvvaldei būvatļaujas projektēšanas nosacījumu izpildes termiņa laikā.

61. Pēc būvatļaujā ietverto projektēšanas nosacījumu izpildīšanas, pasūtītājs iesniedz būvvaldē būvdarbu uzsākšanai nepieciešamos dokumentus.

**7. Būvdarbi**

**7.1. Būvatļaujas būvdarbu uzsākšanas nosacījumu izpilde un būvdarbu veikšanas termiņš**

62. Izpildot būvatļaujā iekļautos būvdarbu uzsākšanas nosacījumus un pasūtītājam iesniedzot tajā norādītos dokumentus, būvvalde Būvniecības likuma 12. panta piektajā daļā noteiktajā termiņā:

62.1. izdari atzīmi būvatļaujā par būvdarbu uzsākšanas nosacījumu izpildi;

62.2. būvatļaujā norāda pasūtītāja pieprasīto būvdarbu veikšanas ilgumu, bet ne vairāk par būvdarbu veicēja civiltiesiskās atbildības obligātās apdrošināšanas termiņu, izņemot, ja būvdarbu veicēja apdrošināšanas līgums ir noslēgts uz gadu par visiem tā veicamajiem būvobjektiem;

62.3. būvatļaujā norāda maksimālo būvdarbu veikšanas ilgumu atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu) un līdz kuram inženierbūve nododama ekspluatācijā;

62.4. būvatļaujai pievieno pielikumu (7. pielikums), kurā norāda būvdarbu veicēju un pieaicinātos būvspeciālistus.

63. Būvvalde var pagarināt būvdarbu veikšanas ilgumu pēc šo noteikumu 65. vai 66. punktā minēto nosacījumu izpildes.

64. Ja inženierbūve, kurai veikts ietekmes uz vidi novērtējums atbilstoši likumam „Par ietekmes uz vidi novērtējumu”, nav nodota ekspluatācijā noteiktajā termiņā, pasūtītājam likumā „Par ietekmes uz vidi novērtējumu” noteiktajā kārtībā jāveic sākotnējais ietekmes uz vidi izvērtējums, ja ir mainījušies faktiskie un tiesiskie apstākļi, uz kuru pamata tika uzsākta būvniecība. Ja ir mainījušies faktiskie vai tiesiskie apstākļi, būvvalde var pieņemt lēmumu par pašvaldības teritorijas plānojumam neatbilstošas inženierbūves nojaukšanu.

65. Ja saskaņā ar šo noteikumu 64. punktu ir veikta atkārtota būvniecības ieceres izvērtēšana, būvatļauju (būvdarbu veikšanu) pagarina uz būvvaldes noteikto laiku, bet ne ilgāk kā uz trīs gadiem, ja būvvaldē ir uzrādīta aktuāla inženierbūves kadastrālās uzmērīšanas lieta inženierbūvei, kurai normatīvajos aktos ir paredzētā kadastrālā uzmērīšana, un iesniegts izpildmērījuma plāns par inženierbūves novietnes pārbaudi, kā arī būvvaldē iesniegta atbilstoša attiecīgā būvdarbu veicēja civiltiesiskās atbildības obligātās apdrošināšanas polises kopija. Ja inženierbūve minētajā termiņā netiek nodota ekspluatācijā, un ir mainījušies faktiskie vai tiesiskie apstākļi, uz kuru pamata tika uzsākta būvniecība, būvvalde var pieņem lēmumu par pašvaldības teritorijas plānojumam neatbilstošas inženierbūves nojaukšanu.

66. Ja inženierbūve, kurai nav veikts ietekmes uz vidi novērtējums atbilstoši likumam „Par ietekmes uz vidi novērtējumu”, vai tās kārta (ja inženierbūvi paredzēts īstenot pa inženierbūves kārtām) nav nodota ekspluatācijā noteiktajā termiņā, būvatļauju (būvdarbu veikšanu) pagarina uz pasūtītāja pieprasīto laiku, ja būvvaldē ir uzrādīta aktuāla inženierbūves kadastrālās uzmērīšanas lieta būvēm, kurām normatīvajos aktos ir paredzētā kadastrālā uzmērīšana, un iesniegts izpildmērījuma plāns par inženierbūves novietnes pārbaudi, kā arī būvvaldē iesniegta atbilstoša attiecīgā būvdarbu veicēja civiltiesiskās atbildības obligātās apdrošināšanas polises kopija.

67. Būvdarbu veicējs vai pieaicinātais būvspeciālists var mainīties būvdarbu laikā, ja par to informē būvvaldiun iesniedz jaunā būvdarbu veicēja civiltiesiskās atbildības obligātās apdrošināšanas polises kopiju vai jaunā būvspeciālista saistību rakstu un jaunā būvspeciālista profesionālās civiltiesiskās atbildības apdrošināšanas polises kopiju. Jaunais būvdarbu veicējs vai jaunais pieaicinātais būvspeciālists ir tiesīgs uzsāk pienākumu izpildi būvlaukumā ar jauna būvatļaujas pielikuma (7. pielikums) izdošanas brīdi.

**7.2. Būvdarbu sagatavošana**

68. Būvdarbu, kuru veikšanai nepieciešama būvatļauja, sagatavošana uzsākama tikai pēc tam, kad saņemtā būvatļauja kļuvusi neapstrīdama un izpildīti būvatļaujā ietvertie nosacījumi.

69. Būvdarbu sagatavošanu un būvdarbus veic būvdarbu veicējs.

70. Iekšējo inženiertīklu atjaunošanu, ierīkošanu, nojaukšanu vai pārbūvi vai paskaidrojuma rakstā paredzētos būvdarbus var veikt būvētājs bez pastāvīgas prakses tiesībām arhitektūras vai būvniecības jomā. Būvētājam nav nepieciešams būvdarbu žurnāls un viņš uzņemas būvdarbu veicēja un atbildīgā būvdarbu vadītāja pienākumus.

71. Pasūtītāja un būvdarbu veicēja savstarpējās saistības nosaka atbilstoši šiem noteikumiem, Latvijas būvnormatīviem un citiem normatīvajiem aktiem noslēgtais būvdarbu līgums, kurā minēti arī būvdarbu sagatavošanas darbi.

72. Pasūtītājs saņem ar būvdarbu veikšanu saistītās atļaujas un pirms būvdarbu uzsākšanas:

72.1. izsniedz būvvaldes akceptēta paskaidrojuma rakstu, paskaidrojuma rakstu inženierbūves konservācijai vai apliecinājuma kartes inženierbūvei kopiju vai būvatļaujas kopiju ar atzīmi par būvdarbu uzsākšanai izvirzīto nosacījumu izpildi un būvprojektu būvdarbu veicējam;

72.2. norīko vienu vai vairākus darba aizsardzības koordinatorus, ja būvdarbus veiks vairāk nekā viens būvdarbu veicējs, atbilstoši normatīvajiem aktiem darba aizsardzību jomā.

73. Būvdarbu veicējs nodarbina vienu vai vairākus darba aizsardzības speciālistus vai piesaista kompetento speciālistu vai institūciju atbilstoši normatīvajiem aktiem darba aizsardzību jomā.

74. Ja būvdarbu veicējs noslēdzis būvdarbu līgumus ar atsevišķu būvdarbu veicējiem, viņš izsniedz paskaidrojuma raksta, apliecinājuma kartes inženierbūvei, būvatļaujas kopiju katram atsevišķu būvdarbu veicējam.

75. Būvdarbu sagatavošanas procesā veicami nepieciešamie organizatoriskie pasākumi, kā arī darbi būvlaukumā un ārpus tā, lai nodrošinātu būvdarbu sekmīgu norisi un visu būvdarbu dalībnieku saskaņotu darbību.

76. Būvdarbu veicējs, saņemot būvprojektu, pārliecinās par papildus detalizētāku rasējumu nepieciešamību. Ja būvdarbu veicējs nav pieprasījis papildus detalizētāku rasējumu izstrādi vai pats nav tos izstrādājis, būvdarbu veicējs ir atbildīgs par iespējamām sekām. Detalizētākus rasējumus var izstrādāt arī būvdarbu gaitā un tie saskaņojami ar būvprojekta izstrādātāju un pasūtītāju.

77. Kad nospraustas galvenās būvasis, bet būvdarbi vēl nav uzsākti, galvenais būvdarbu veicējs veic visus būvniecības ieceres teritorijas aizsardzības darbus pret nelabvēlīgām dabas un ģeoloģiskām parādībām (piemēram, applūšanu, noslīdeņiem), kas paredzēti šo noteikumu [81. punktā](http://likumi.lv/doc.php?id=42807#p135) minētajā darbu veikšanas projektā. Aktu par galveno būvašu nospraušanu pasūtītājs septiņu dienu laikā, skaitot no šī akta parakstīšanas, iesniedz būvvaldē.

78. Pirms būvdarbu uzsākšanas esošās apbūves apstākļos galvenais būvdarbu veicējs iezīmē un norobežo bīstamās zonas, nosprauž esošo pazemes inženiertīklu un citu būvju asis vai iezīmē to robežas, kā arī nodrošina transportam un gājējiem drošu pārvietošanos un pieeju esošajām ēkām un infrastruktūras objektiem. Minētie pasākumi darbu veikšanas projektā saskaņojami ar skarto inženiertīklu un ēku īpašniekiem.

**7.3. Būvdarbu veikšanas dokumentācija**

79. Ja būvdarbu laikā rodas nepieciešamība paredzēt citādus risinājumus, nekā tas paredzēts būvprojektā, to īstenošana pieļaujama pēc būvprojekta izmaiņu veikšanas Būvniecības likuma un vispārīgajos būvnoteikumos noteiktajos gadījumos.

80. Būvdarbi organizējami un veicami saskaņā paskaidrojuma rakstu, apliecinājuma karti inženierbūvei vai būvprojektu un tā sastāvā esošo darbu organizēšanas projektu, kā arī darbu veikšanas projektu.

81. Darbu veikšanas projektu, pamatojoties uz izstrādāto būvprojektu, izstrādā būvdarbu veicējs (galvenais būvdarbu veicējs), bet atsevišķiem un speciāliem darbu veidiem – atsevišķu būvdarbu veicēji. Darbu veikšanas projekta sastāvdaļas nosaka saskaņā ar par normatīvajiem aktiem par darbu veikšanas projektu, bet projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

82. Atkarībā no būvdarbu apjoma un paredzētā būvdarbu ilguma darbu veikšanas projektu izstrādā visai inženierbūvei vai būvdarbu ciklam (piemēram, pazemes ciklam, virszemes ciklam, būvdarbu sagatavošanas ciklam, inženierbūves sekcijai, laidumam, stāvam).

83. Izstrādājot darbu veikšanas projektu esošajām inženierbūvēm, ievēro to īpašnieka vai, ja tāda nav, – tiesiskā valdītāja prasības un situāciju būvobjektā.

84. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju. Pamatojoties uz būvkomersanta vadītāja izdotu pilnvarojumu, darbu veikšanas projektu apstiprina atsevišķu būvdarbu veicēja būvspeciālists (amatpersona). Inženierbūves atjaunošanas, restaurācijas vai pārbūves darbu veikšanas projekts saskaņojams arī ar būvprojekta izstrādātāju un pasūtītāju.

85. Darbu veikšanas projekts nododams atbildīgajam būvdarbu vadītājam pirms būvprojektā paredzēto būvdarbu uzsākšanas.

86. Darbu veikšanas projekts ir pieejams būvlaukumā strādājošajiem būvspeciālistiem un kontrolējošām institūcijām.

87. Ierakstus katru darba dienu būvdarbu žurnālā veic būvdarbu vadītājs un tiem ir jāraksturo faktiskā situācija būvlaukumā. Būvuzrauga un autoruzrauga būvdarbu žurnālā izteiktie iebildumi vai norādījumi ir uzskatāmi par izpildītiem, ja būvuzraugs vai autoruzraugs veicis attiecīgu atzīmi būvdarbu žurnālā. Ierakstus būvdarbu žurnālā veic arī atsevišķu būvdarbu veicēju būvdarbu vadītāji par saviem veiktajiem darbiem.

**7.4. Būvdarbu veikšana un kvalitātes kontrole**

88. Par darba aizsardzību būvlaukumā savas kompetences ietvaros ir atbildīgs būvdarbu veicēja (galvenā būvdarbu veicēja) atbildīgais būvdarbu vadītājs, bet par atsevišķiem darbu veidiem – atsevišķu būvdarbu veicēju būvdarbu vadītāji. Būvdarbu vadītāji ievēro darba aizsardzības koordinatora norādījumus.

89. Autotransporta un pašgājēju mehānismu kustību būvlaukumā organizē saskaņā ar darbu veikšanas projektu, būvnormatīviem un ceļu satiksmes noteikumiem.

90. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par Latvijas būvnormatīvos un attiecīgajos standartos, apbūves noteikumos un citos normatīvajos aktos vai būvdarbu līgumā noteiktajiem būvdarbu kvalitātes rādītājiem.

91. Būvdarbu kvalitātes kontroles sistēmu katrs būvdarbu veicējs izstrādā atbilstoši savam profilam, veicamo darbu veidam un apjomam. Būvdarbu kvalitātes kontrole ietver:

91.1. būvdarbu veikšanas dokumentācijas, piegādāto materiālu, izstrādājumu un konstrukciju, ierīču, mehānismu un līdzīgu iekārtu sākotnējo kontroli;

91.2. atsevišķu darba operāciju vai darba procesa tehnoloģisko kontroli;

91.3. pabeigtā (nododamā) darba veida vai būvdarbu cikla (konstrukciju elementa) noslēguma kontroli.

92. Darbi, kuru pārbaude pēc pilnīgas būvdarbu pabeigšanas nav iespējama, pieņemami ar segto darbu aktu uzreiz pēc to izpildes.

93. Pabeigtās nozīmīgās konstrukcijas un segtos darbus, kā arī izbūvētās ugunsdrošībai nozīmīgas inženiertehniskās sistēmas (ārējā un iekšējā ugunsdzēsības ūdensapgādes sistēma, automātiskā un neautomātiskā ugunsaizsardzības sistēma) pieņem ekspluatācijā ar pieņemšanas aktu (8., 9. un 10. pielikums).

94. Nav pieļaujama būvdarbu turpināšana, ja pasūtītājs vai būvuzraugs, ja būvniecībai tiek veikta būvuzraudzība, un būvdarbu veicēju pārstāvji nav sastādījuši un darbu izpildes vietā parakstījuši segto darbu pieņemšanas aktu. Ja būvuzraugs vai autoruzraugs konstatē veikto darbu neatbilstību būvprojektam vai būvdarbu tehnoloģijas prasībām, turpmāki darbi jāpārtrauc, veicot attiecīgu ierakstu būvdarbu vai autoruzraudzības žurnālā, norādot izpildes termiņu. Tikai pēc tam, kad visi parakstījuši attiecīgo segto darbu aktu, darbi turpināmi.

95. Ja būvdarbu gaitā veidojas pārtraukums, kura laikā iespējami ar aktu pieņemto segto darbu bojājumi, pirms būvdarbu atsākšanas veicama atkārtota iepriekš veikto segto darbu kvalitātes pārbaude un sastādāms attiecīgs akts.

96. Pasūtītājs būvdarbu kvalitātes kontrolei vispārīgajos būvnoteikumos noteiktajos gadījumos pieaicina būvuzraugu.

97. Pasūtītājs pieaicina būvprojekta izstrādātāju autoruzraudzības veikšanai vispārīgajos būvnoteikumos noteiktajos gadījumos.

98. Ja būvdarbi tiek veikti darbojošās uzņēmumā, tie saskaņojami ar uzņēmuma vadību.

**7.5. Vides aizsardzības nosacījumi**

99. Būvdarbi organizējami un veicami tā, lai kaitējums videi būtu iespējami mazāks. Vides un dabas resursu aizsardzības, sanitārajās un drošības aizsargjoslās būvdarbi organizējami un veicami, ievērojot tiesību aktos noteiktos ierobežojumus un prasības. Dabas resursu patēriņam jābūt ekonomiski un sociāli pamatotam.

100. Veicot inženierbūves atjaunošanu, pārbūvēšanu vai nojaukšanu, ja iespējams, veic būvniecībā radušos atkritumu pārstrādi un reģenerāciju. Visus būvniecībā radušos atkritumus, kas klasificējami kā bīstamie atkritumi, apsaimnieko atbilstoši normatīvajos aktos par bīstamo atkritumu apsaimniekošanu noteiktām prasībām

101. Pirms zemes darbu uzsākšanas, kā arī veicot planēšanas darbus būvlaukumā, noņemama derīgā augsnes kārta un nebojāta uzglabājama tālākai izmantošanai.

102. Ja būvlaukumā radušos rūpniecisko un sadzīves notekūdeņu piesārņojuma pakāpe ir lielāka, nekā noteikts normatīvajos rādītājos, pirms ievadīšanas kanalizācijas tīklā tos attīra atbilstoši normatīvajiem aktiem piesārņojuma novēršanas jomā.

103. Nav pieļaujama ūdens (arī attīrīta) novadīšana no būvlaukuma pašteces ceļā un nesagatavotās gultnēs. Ūdens atklātās novadīšanas veids un novadgrāvju sistēma jāparedz darbu veikšanas projektā.

104. Urbšanas darbu procesā, sasniedzot ūdens nesējhorizontu, veicami pasākumi pazemes ūdeņu nelietderīgas izplūšanas un ūdens nesējhorizontu piesārņošanas novēršanai.

105. Veicot grunts pastiprināšanu, novēršama pazemes ūdeņu un atklāto ūdenstilpju piesārņošana. Nepieciešamie pasākumi jāparedz darbu veikšanas projektā.

106. Būvdarbu procesā var mainīt dabisko reljefu un hidroģeoloģiskos apstākļus (piemēram, aizbērt gravas un karjerus, izrakt dīķus, ierīkot drenāžu), ja minētie pasākumi paredzēti būvprojektā vai ja to nosaka ģeotehniskā kontrole (ģeotehnisko darbi, ko veic būvniecības gaitā, lai noskaidrotu būvprojekta atbilstību faktiskajiem ģeotehniskajiem datiem un, ja nepieciešams, to koriģētu).

**7.6. Inženierbūves konservācija būvdarbu pārtraukšanas vai apturēšanas gadījumā**

107. Inženierbūves konservāciju veic, ja būvdarbu pārtraukšanas vai apturēšanas rezultātā var rasties bīstamība videi vai cilvēku dzīvībai vai veselībai, vai var rasties bīstami bojājumi konstrukcijās.

108. Lēmumu par būvdarbu pārtraukšanu var pieņemt pasūtītājs, par to paziņojot būvvaldei. Šo noteikumu 107. punktā noteiktajā gadījumā pirms būvdarbu pārtraukšanas pasūtītājs iesniedz saskaņošanai būvvaldē inženierbūves konservācijas darbu veikšanas projektu.

109. Inženierbūves konservācijas darbu veikšanas projektā norāda:

109.1. nepieciešamo pabeidzamo darbu sarakstu;

109.2. risinājumus būvkonstrukciju noturības zudumu un inženierbūves elementu turpmākās bojāšanās novēršanai;

109.3. risinājumus bīstamības cilvēku dzīvībai un veselībai vai videi novēršanai;

109.4. inženierbūves konservācijas darbu veikšanas kalendāro plānu.

110. Ja iestāde, kas nav būvvalde, atbilstoši savai kompetencei ir apturējusi būvdarbus, tad iestāde par to nekavējotiespaziņo būvvaldei.

111. Būvvalde 14 dienu laikā no šo noteikumu 108. un 110. punktā noteiktās informācijas saņemšanas par būvdarbu pārtraukšanu vai apturēšanu, veic objekta apsekošanu, izņemot gadījumu, kad būvdarbus apturējis birojs, un pieņem lēmumu par atļauju pārtraukt būvdarbus, saskaņo inženierbūves konservācijas darbu veikšanas projektu vai nepieciešamības gadījumā pieņem lēmumu par inženierbūves konservāciju.

112. Ja pēc objekta apsekošanas konstatēta inženierbūves konservācijas nepieciešamība un pasūtītājs nav iesniedzis būvvaldē inženierbūves konservācijas darbu veikšanas projektu, būvvalde lēmumā par inženierbūves konservāciju norāda:

112.1. inženierbūves konservācijas iemeslus;

112.2. inženierbūves konservācijas nosacījumus (arī pasākumus, kas veicami, lai nodrošinātu inženierbūves konstrukciju drošību, stabilitāti un neaizskaramību, kā arī inženierbūves konservācijas darbu veikšanas projekta apjomu, ja tas ir nepieciešams);

112.3. termiņu inženierbūves konservācijas darbu veikšanas projekta iesniegšanai.

113. Būvvalde 14 dienu laikā no inženierbūves konservācijas darbu veikšanas projekta saņemšanas dienas, izvērtējot tā atbilstību normatīvo aktu prasībām, saskaņo to vai pieņem lēmumu, kurā norāda konstatētos trūkumus un šo trūkumu novēršanas termiņu.

114. Pēc šo noteikumu 113. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē.

115. Veicot inženierbūves konservācijas darbus uz tiem attiecināmas būvdarbu veikšanas prasības, tai skaitā prasība par būvdarbu veicēja civiltiesiskās atbildības apdrošināšanu. Būvdarbu veicēja civiltiesiskā atbildība apdrošināma uz visu konservācijas darbu realizēšanas laiku.

116. Būvdarbi ir uzskatāmi par pārtrauktiem ar brīdi, kad būvvalde ir pieņēmusi lēmumu par atļauju apturēt būvdarbus vai kad pasūtītājs ir pabeidzis inženierbūves konservācijas darbus atbilstoši būvvaldes saskaņotajam inženierbūves konservācijas darbu veikšanas projektam.

117. Ja pasūtītājs neizpilda šo noteikumu prasības, pašvaldība ir tiesīga, iepriekš brīdinot pasūtītāju, veikt inženierbūves konservācijas darbus. Visus ar inženierbūves konservāciju saistītos izdevumus sedz pasūtītājs.

118. Ja pēc būvdarbu pārtraukšanas vēlākā laika periodā, būvvalde konstatē, ka inženierbūve var radīt bīstamību videi vai cilvēku dzīvībai vai veselībai, vai tai ir bīstami bojātas konstrukcijas, būvvalde pieņem lēmumu par inženierbūves konservāciju šīs nodaļas noteiktajā kārtībā.

119. Ja pēc būvdarbu apturēšanas, būvvalde konstatē, ka nepieciešama inženierbūves konservācija, būvvalde pieņem lēmumu par inženierbūves konservāciju šīs nodaļas noteiktajā kārtībā.

**8. Pieņemšana ekspluatācijā un atsevišķu darbu pieņemšana**

**8.1. Pirmās grupas inženierbūves pieņemšana ekspluatācijā**

120. Pirmās grupas inženierbūvi pieņem ekspluatācijā, ja būvdarbi veikti atbilstoši paskaidrojuma rakstam vai apliecinājuma kartei inženierbūvei.

121. Inženiertīklu īpašnieks vai, ja tāds nav, – tiesiskā valdītājs 14 dienu laikā no pasūtītāja iesnieguma saņemšanas dienas par atzinuma sniegšanu atbilstoši kompetencei sniedz atzinumu inženiertīklu pievada gatavību ekspluatācijai vai atzinumu par iekšējo inženiertīklu gatavību ekspluatācijai.

122. Pēc būvdarbu pabeigšanas pasūtītājs iesniedz būvvaldē:

122.1. aizpildītu paskaidrojuma raksta vai apliecinājuma kartes inženierbūvei II. daļu;

122.2. inženierbūves novietnes izpildmērījuma plānu, izņemot iekšējo inženiertīklu būvniecības gadījumā;

122.3. attiecīgā sadales inženiertīklu īpašnieka vai, ja tāda nav, – tiesiskā valdītāja atzinumu par inženiertīklu pievada gatavību ekspluatācijai, ja tika veikta inženiertīklu pievada atjaunošanu, ierīkošanu vai pārbūve;

122.4. attiecīgā inženiertīklu īpašnieka vai, ja tāda nav, – tiesiskā valdītāja atzinumu par iekšējo inženiertīklu gatavību ekspluatācijai, ja tika veikta iekšējo inženiertīklu atjaunošanu, ierīkošanu vai pārbūve;

122.5. aktuālu kadastrālās uzmērīšanas lietu, ja attiecīgā inženierbūve atbilstoši normatīviem aktiem tiek kadastrāli uzmērīta.

123. Paskaidrojuma rakstā vai apliecinājuma kartē inženierbūvei norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēcinženierbūves nodošanas. Minimālais būvdarbu garantijas termiņš pēc būvvaldes atzīmes veikšanas paskaidrojuma rakstā vai apliecinājuma kartē inženierbūvei ir divi gadi.

124. Būvvalde piecu darba dienu laikā no šo noteikumu 122. punktā minēto dokumentu saņemšanas dienas veic būvobjekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi paskaidrojuma rakstā vai apliecinājuma kartē inženierbūvēm.

125. Inženierbūve ir uzskatāma par pieņemtu ekspluatācijā ar būvvaldes atzīmes veikšanu paskaidrojuma rakstā vai apliecinājuma kartē inženierbūvēm.

126. Ja veiktie būvdarbi neatbilst akceptētajai būvniecības iecerei vai būvniecību reglamentējošajiem normatīvajiem aktiem, būvvalde pieņem lēmumu par konstatētajām atkāpēm, kurā norāda konstatētās atkāpes no akceptētās būvniecības ieceres vai būvniecību reglamentējošajiem normatīvajiem aktiem un šo atkāpju novēršanas termiņu.

127. Pēc šo noteikumu 126. [punktā](http://likumi.lv/doc.php?id=87702#p18) minētajā lēmumā norādīto atkāpju novēršanas pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā vai apliecinājuma kartē inženierbūvēm.

**8.2. Otrās un trešās grupas inženierbūves pieņemšana ekspluatācijā**

128. Inženierbūves pieņemšanu ekspluatācijā ierosina pasūtītājs. Pirms inženierbūves pieņemšanas ekspluatācijā ierosināšanas, inženierbūvei veic izpildmērījumu un kadastrālo uzmērīšanu, ja attiecīgā inženierbūve atbilstoši normatīvajiem aktiem tiek kadastrāli uzmērīta.

129. Pēc pasūtītāja rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 14 dienu laikā no iesnieguma saņemšanas dienas atbilstoši kompetencei sniedz atzinumu par inženierbūves gatavību ekspluatācijai, tās atbilstību tehniskajiem vai īpašajiem noteikumiem un normatīvo aktu prasībām. Valsts kultūras pieminekļu aizsardzības inspekcijas atzinums ir nepieciešams, ja tas noteikts nekustamā valsts aizsargājamā kultūras pieminekļa pārveidošanas atļaujā. Veselības inspekcijas atzinums ir nepieciešams, ja nododamajai inženierbūvei normatīvajos aktos ir noteiktas obligātās higiēnas prasības.

130. Ja nodod ekspluatācijā trešās grupas inženierbūvi, pēc pasūtītāja rakstiska pieprasījuma, papildus šo noteikumu 129. [punktā](http://likumi.lv/doc.php?id=87702#p4) minētajām institūcijām, 14 dienu laikā no iesnieguma saņemšanas dienas Valsts ugunsdzēsības un glābšanas dienests sniedz atzinumu par inženierbūves atbilstību ugunsdrošības prasībām, bet, ja šī inženierbūve atrodas ostas teritorijā, 14 dienu laikā no iesnieguma saņemšanas dienas arī valsts akciju sabiedrība „Latvijas Jūras administrācija” sniedz atzinumu par šīs inženierbūves gatavību ekspluatācijai no kuģošanas drošības viedokļa.

131. Ierosinot inženierbūves pieņemšanu ekspluatācijā, pasūtītājs būvvaldē vai Būvniecības likuma 6.1 panta pirmās daļas 1. punktā minētajos gadījumos – birojā iesniedz šādus dokumentus (oriģinālus):

131.1. apliecinājumu par inženierbūves gatavību ekspluatācijai (11. pielikums);

131.2. būvprojekta izmainītās daļas, kuras būvdarbu veikšanas laikā pieļaujams veikt saskaņā ar vispārīgajos būvnoteikumos noteikto;

131.3. inženierbūves novietnes izpildmērījuma plānu;

131.4. aktuālu kadastrālās uzmērīšanas lietu, ja attiecīgā inženierbūve atbilstoši normatīviem aktiem tiek kadastrāli uzmērīta;

131.5. šo noteikumu 129. un 130. punktā noteikto institūciju atzinumus;

131.6. būvdarbu žurnālu un nozīmīgo konstrukciju un segto darbu pieņemšanas aktus;

131.7. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstības apliecinājumus, ja to nepieciešamību nosaka normatīvie akti par iekārtu drošību;

131.8. iebūvēto būvizstrādājumu atbilstību apliecinošu dokumentāciju;

131.9. autoruzraudzības žurnālu, ja būvdarbu laikā ir veikta autoruzraudzība normatīvajos aktos noteiktajā kārtībā;

131.10. būvprojekta izstrādātāja atzinumu par inženierbūves atbilstību būvprojektam, ja nav veikta autoruzraudzība;

131.11. būvuzrauga pārskatu par būvuzraudzības plāna izpildi, ja būvdarbu laikā ir veikta būvuzraudzība normatīvajos aktos noteiktajā kārtībā.

132. Šo noteikumu 131.1., 131.2., 131.3., 131.4., 131.5., 131.7., 131.10. un 131.11. apakšpunktā minēto dokumentu kopijas pasūtītājs nodod glabāšanā būvvaldes vai biroja arhīvā.

133. Inženierbūvi pieņem ekspluatācijā būvvalde vai birojs. Birojs pieņemšanas darbā pieaicina būvvaldes amatpersonu, ja būvvalde ir izteikusi vēlmi tajā piedalīties. Pieaicinātā būvvaldes amatpersona paraksta aktu par inženierbūves pieņemšanu ekspluatācijā.

134. Pasūtītājs, pieaicinot būvdarbu veicēju vai tā pilnvarotu pārstāvi, uzrāda būvvaldei vai birojam inženierbūvi.

135. Būvvaldes vai biroja uzdevums ir novērtēt inženierbūves gatavību ekspluatācijai, pamatojoties uz būvvaldē vai birojā iesniegtajiem šo noteikumu 131. [punktā](http://likumi.lv/doc.php?id=87702#p5) minētajiem dokumentiem, kā arī atbilstību normatīvajiem aktiem būvniecības jomā.

136. Būvvalde vai birojs inženierbūves pieņemšanas darbā pieaicina būvuzraugu, ja veikta būvuzraudzība, bet būvprojekta izstrādātāju, ja viņš nav veicis autoruzraudzību un sniedzis atzinumu. Būvuzraugs un pieaicinātais būvprojekta izstrādātājs paraksta aktu par inženierbūves pieņemšanu ekspluatācijā.

137. Būvvalde vai birojs nav tiesīgs pieņemt inženierbūvi ekspluatācijā, ja kāda no šo noteikumu 129. vai 130. punktā minētajām institūcijām nav sniegusi pozitīvu atzinumu par inženierbūves gatavību nodošanai ekspluatācijā.

138. Inženierbūves kārtu var pieņemt ekspluatācijā, ja tās būvdarbi ir pilnīgi pabeigti un ir veikti visi attiecīgajai inženierbūves kārtai paredzētie ugunsdrošības, darba aizsardzības un vides aizsardzības pasākumi, kā arī izdarīts viss projektā paredzētais, lai nodrošinātu vides pieejamību.

139. Ierīkojamas, pārbūvējamas un atjaunojamas inženierbūves inženiertīklus, par kuru izbūvi izsniegta ar attiecīgo inženierbūvi vienota būvatļauja, atļauts pievienot ekspluatācijā esošiem inženiertīkliem un uzsākt to ekspluatāciju, pirms saņemts akts par inženierbūves pieņemšanu ekspluatācijā, ja par attiecīgo inženiertīklu gatavību nodošanai ekspluatācijā atbilstoši būvprojektam un izpilddokumentācijai ir parakstīti šo noteikumu 128. punktā minētie atzinumi.

140. Būvvalde vai birojs 14 dienu laikā no apliecinājuma par inženierbūves gatavību ekspluatācijai saņemšanas dienas, saskaņojot ar pasūtītāju inženierbūves uzrādīšanas termiņu, ar aktu pieņem inženierbūvi ekspluatācijā (turpmāk – akts) (12. pielikums) vai pieņem lēmumu par konstatētajām atkāpēm.

141. Ja inženierbūvi pieņem ekspluatācijā ziemā, labiekārtošanas darbus (piemēram, teritorijas apzaļumošanu, piebrauktuvju, ietvju, saimniecības, rotaļu un sporta laukumu seguma virsslāņa uzklāšanu) un fasādes fragmentu apdari var veikt minētajiem darbiem labvēlīgā sezonā, bet tie jāpabeidz līdz attiecīgā gada 1.jūnijam.

142. Saskaņā ar šo noteikumu 141. punktu noteiktos atliktos būvdarbus un to veikšanas termiņus ieraksta aktā. Aktā minēto atlikto būvdarbu pabeigšanu noteiktajos termiņos kontrolē būvinspektors.

143. Ja, pamatojoties uz vienu būvprojektu un būvatļauju, ekspluatācijā tiek pieņemtas vairākas inženierbūves, akta sesto sadaļu „Inženierbūves tehniski ekonomiskie rādītāji” aizpilda katrai būvei atsevišķi.

144. Aktā norāda ar pasūtītāja un būvdarbu veicēja saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc inženierbūves pieņemšanas ekspluatācijā. Minētais termiņš, skaitot no akta parakstīšanas, nedrīkst būt mazāks par:

144.1. trim gadiem otrās grupas inženierbūvei;

144.2. pieciem gadiem trešās grupas inženierbūvei.

145. Aktu reģistrē būvvaldē vai birojā. Akta ciparu kodā ir šādas 14 zīmes:

145.1. pirmās divas zīmes – attiecīgā gada skaitļa pēdējie divi cipari;

145.2. nākamās piecas zīmes – akta reģistrācijas numurs, kas līdz piecām zīmēm papildināts ar nullēm no kreisās puses;

145.3. pēdējās septiņas zīmes – būves teritoriālais kods saskaņā ar Administratīvo teritoriju un teritoriālo vienību klasifikatoru.

146. Aktu sastāda trijos eksemplāros. Ja inženierbūvi pieņem ekspluatācijā birojs, tad aktu sastāda četros eksemplāros. Divus eksemplārus izsniedz pasūtītājam, pa vienam eksemplāram glabājas būvvaldes arhīvā un birojā. Noteiktais dokumentu eksemplāru skaits neattiecas, ja dokuments ir sagatavots elektroniski.

147. Inženierbūve ir uzskatāma par pieņemtu ekspluatācijā ar akta parakstīšanas dienu.

148. Ja inženierbūve netiek pieņemta ekspluatācijā, būvvalde lēmumā par konstatētajām atkāpēm norāda konstatētās atkāpes no akceptētās būvniecības ieceres vai būvniecību reglamentējošajiem normatīvajiem aktiem un šo atkāpju novēršanas termiņu.

149. Pēc šo noteikumu 148. [punktā](http://likumi.lv/doc.php?id=87702#p18) minētajā lēmumā norādīto atkāpju novēršanas pasūtītājs atkārtoti vēršas būvvaldē vai birojā. Ja pasūtītājs ir novērsis lēmumā norādīto, būvvalde vai birojs ar aktu pieņem inženierbūvi ekspluatācijā.

**8.3. Pirmās grupas inženierbūves nojaukšanas darbu pieņemšana**

150. Pirmās grupas inženierbūves nojaukšanu pieņem, ja būvdarbi veikti atbilstoši paskaidrojuma rakstam vai apliecinājuma kartei inženierbūvei.

151. Inženiertīklu īpašnieks vai, ja tāds nav, – tiesiskā valdītājs 14 dienu laikā no pasūtītāja iesnieguma saņemšanas dienas par atzinuma sniegšanu atbilstoši kompetencei sniedz atzinumu par inženiertīklu pievada nojaukšanu vai atzinumu par iekšējo inženiertīklu nojaukšanu.

152. Pēc inženierbūves nojaukšanas pabeigšanas pasūtītājs iesniedz būvvaldē:

152.1. aizpildītu paskaidrojuma raksta vai apliecinājuma kartes inženierbūvei II. daļu;

152.2. būvlaukuma izpildmērījuma plānu, izņemot iekšējo inženiertīklu nojaukšanas gadījumā;

152.3. attiecīgā sadales inženiertīklu īpašnieka vai, ja tāda nav, – tiesiskā valdītāja atzinumu par inženiertīklu pievada nojaukšanu, ja tika veikta inženiertīklu pievada nojaukšana;

152.4. attiecīgā inženiertīklu īpašnieka vai, ja tāda nav, – tiesiskā valdītāja atzinumu par iekšējo inženiertīklu nojaukšanu, ja tika veikta iekšējo inženiertīklu nojaukšana.

153. Būvvalde piecu darba dienu laikā no šo noteikumu 152. punktā minēto dokumentu saņemšanas dienas veic būvobjekta apsekošanu un pārliecinās, ka būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi paskaidrojuma rakstā vai apliecinājuma kartē inženierbūvēm un izdot izziņu par inženierbūves neesību (13. pielikums), izņemot iekšējo inženiertīklu nojaukšanas gadījumā, vai pieņem lēmumu par konstatētajām atkāpēm.

154. Ja veiktie būvdarbi neatbilst akceptētajai būvniecības iecerei vai būvniecību reglamentējošajiem normatīvajiem aktiem, būvvalde lēmumā par konstatētajām atkāpēm norāda konstatētās atkāpes no akceptētās būvniecības ieceres vai būvniecību reglamentējošajiem normatīvajiem aktiem un šo atkāpju novēršanas termiņu.

155. Pēc šo noteikumu 154. [punktā](http://likumi.lv/doc.php?id=87702#p18) minētajā lēmumā norādīto atkāpju novēršanas pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā vai apliecinājuma kartē inženierbūvēm.

**8.4. Otrās un trešās grupas inženierbūves nojaukšanas darbu pieņemšana**

156. Otrās vai trešās grupas inženierbūves nojaukšanu pieņem, ja būvdarbi veikti atbilstoši būvatļaujā izvirzītiem nosacījumiem.

157. Pēc pasūtītāja rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 14 dienu laikā no iesnieguma saņemšanas dienas atbilstoši kompetencei sniedz atzinumu par inženierbūves nojaukšanu, tās atbilstību saskaņotajam būvprojektam un normatīvo aktu prasībām.

158. Inženierbūves nojaukšanas pieņemšanu ierosina pasūtītājs. Būvlaukuma izpildmērījumu veic pirms inženierbūves nojaukšanas pieņemšanas ierosināšanas.

159. Ierosinot inženierbūves nojaukšanas pieņemšanu, pasūtītājs būvvaldē iesniedz šādus dokumentus (oriģinālus):

159.1. apliecinājumu par inženierbūves nojaukšanu (14. pielikums);

159.2. būvprojekta izmainītās daļas, kuras būvdarbu veikšanas laikā pieļaujams veikt saskaņā ar vispārīgajos būvnoteikumos noteikto;

159.3. būvlaukuma izpildmērījuma plānu;

159.4. šo noteikumu 150. punktā noteikto institūciju atzinumus;

159.5. būvdarbu žurnālu.

160. Šo noteikumu 159.1., 159.2., 159.3. un 159.4. apakšpunktā minēto dokumentu kopijas pasūtītājs nodod glabāšanā būvvaldes arhīvā.

161. Inženierbūves nojaukšanu pieņem būvvalde.

162. Būvvalde 14 dienu laikā no apliecinājuma par inženierbūves nojaukšanu saņemšanas dienas, saskaņojot ar pasūtītāju būvlaukuma uzrādīšanas termiņu, izdot izziņu par inženierbūves neesību (13. pielikums) vai pieņem lēmumu par konstatētajām atkāpēm.

163. Pasūtītājs, pieaicinot būvdarbu veicēju vai tā pilnvarotu pārstāvi, uzrāda būvvaldei būvlaukumu.

164. Būvvalde, pieņemot inženierbūves nojaukšanu, novērtēt inženierbūves nojaukšanas un teritorijas sakārtošanas darbus, pamatojoties uz būvvaldē iesniegtajiem šo noteikumu 159. [punktā](http://likumi.lv/doc.php?id=87702#p5) minētajiem dokumentiem, kā arī atbilstību normatīvajiem aktiem būvniecības jomā.

165. Ja inženierbūve nojaukta ziemā un saskaņā ar būvprojektu paredzēts labiekārtot teritoriju, teritorijas apzaļumošanu, koku un krūmu stādīšanu, piebrauktuvju, ietvju seguma virsslāņa uzklāšanu var veikt minētajiem darbiem labvēlīgā sezonā, bet tie jāpabeidz līdz attiecīgā gada 1.jūnijam.

166. Saskaņā ar šo noteikumu 165. punktu noteiktos atliktos būvdarbus un to veikšanas termiņus ieraksta izziņā par inženierbūves neesību. Izziņā par inženierbūves neesību minēto atlikto būvdarbu pabeigšanu noteiktajos termiņos kontrolē būvinspektors.

167. Ja veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, būvvalde lēmumā par konstatētajām atkāpēm norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem un šo atkāpju novēršanas termiņu.

168. Pēc šo noteikumu 167. [punktā](http://likumi.lv/doc.php?id=87702#p18) minētajā lēmumā norādīto atkāpju novēršanas pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde izdot izziņu par inženierbūves neesību.

**8.5. Inženierbūves konservācijas darbu pieņemšana**

169. Pēc konservācijas darbu pabeigšanas, pasūtītājs informē būvvaldi par būvdarbu pabeigšanu, iesniedzot aizpildītu paskaidrojuma raksta inženierbūvei konservācijai II. daļu. Trešās grupas inženierbūvei konservācijas gadījumā papildus būvvaldē iesniedz inženierbūvei tehniskās apsekošanas atzinumu.

170. Būvvalde piecu darba dienu laikā veic objekta apsekošanu un pārliecinās vai būvdarbi veikti atbilstoši inženierbūves konservācijas darbu veikšanas projektam un būvniecību reglamentējošajiem normatīvajiem aktiem, par to veicot atzīmi paskaidrojuma rakstā inženierbūves konservācijai.

171. Ja būvvalde konstatē, ka būvdarbi nav veikti atbilstoši inženierbūves konservācijas darbu veikšanas projektam vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no inženierbūves konservācijas darbu veikšanas projekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

172. Pēc šo noteikumu 171. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā inženierbūves konservācijai.

**9. Noslēguma jautājumi**

173. Noteikumi stājas spēkā 2014. gada 1. oktobrī.

174. Būvniecības likuma 6.1 panta pirmās daļas 1. punktā minētajos gadījumos būvdarbu kontroli un inženierbūvju pieņemšanu šo noteikumu 8.2. nodaļas noteiktajā kārtībā veic sākot ar 2015. gada 1. jūliju birojs, bet līdz 2015. gada 30. jūnijam to veic būvvalde.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs M. Lazdovskis

04.09.2014.

Lazarevs,

67013035, Andris.Lazarevs@em.gov.lv